**Еліміз тәуелсіздігін алғаннан бастап, ел тұтқасына айналып, көрегенділігі, сарабдал саясатының арқасында Қазақстанды әлем өркениетінде алдыға бастап жүрген «Президент жолы» – кемеңгерліктің, данышпандықтың белгісі.**

Тарихқа көз жүгіртетін болсақ, 1991 жылы 1 желтоқсан күні өткен сайлау нәтижесінде Елбасымыз Нұрсұлтан Әбішұлы Назарбаев халықтың сеніміне ие болып, «Тұңғыш Президент» болып сайланды.

Нақты іс-әрекеттері мен саясатының арқасында тарихымызды қайта жаңғыртып, өшкенімізді қайта жағып, өлгенімізді қайта тірілтті. Еліміздің болашағына сенімді, игі істердің бастамасының тұсауын кесті.

Игі істермен қатар, еліміздің жеке мемлекет ретінде қалыптасуы қиын, әрі аз уақытта шешілмейтінін қадап айтқан да болатын. Сол үшін шыдамдылық пен бірліктің, іскерлік пен еңбекқорлық қабілеттерінің ең үздік үлгісін көрсете отырып, гүлденген, нақты аяғына тұрған мемлекет құрып, жақсы күндердің туатынына сенді.

Бірнеше жылдардан кейін нақты шешімдерінің арқасында халықтың сайлауда қате таңдау жасамағандығын дәлелдеді. Оның айғағы – қазіргі дамыған, гүлденген Қазақстан көрінісі.

Тұңғыш Президентіміздің егемендік алған жылдардан бастап бүгінгі өркениетті дамыған ел болып қалыптасуына сіңірген еңбегі орасан зор. Атап айтқанда, елдігімізді танытатын еңселі Елтаңбамызды, тұғырлы Туымызды белгіледі.

Айбатты Әнұранымызды алғаш рет 1992 жылы шырқатып, ХХІ ғасырдың алғашқы жылында-ақ қайта жаңғыртты. Төл теңгемізді айналымға енгізіп, тарих парақтарын қайта ақтарып, есіл ерлерімізді ақтап, әрбіріне өзіндік бағасын берді. Артынша, елдегі халықтардың басын біріктіріп, олардың ұлттық тегіне қарамастан, теңдігін бекітетін құжатты – Ата Заңымызды қайсар халқымызға тарту етті.

Ең бастысы, мемлекет атауын «Қазақстан Республикасы» деп өзгерту туралы Елбасының шешімі тарихта да, ел есінде де елеулі орын алады.